text: Storaktionær har tillid til Cimber
  19 februar 2010 kl. 15.06
  Rigmanden Karsten Ree er klar til at skyde flere penge i det økonomisk pressede Cimber Sterling, skriver dagbladet Børsen.
  - Hvis selskabet spørger om flere penge, vil jeg være åben over for dette, siger Karsten Ree, der i forvejen er storaktionær i selskabet med 11 procent af aktierne.
  Han solgte for et par år siden sit livsværk, Den Blå Avis, til amerikanske Ebay for over to milliarder kroner.
  Karsten Ree tager dog et forbehold.
  - Svaret kan være et andet senere på året, hvis situationen ændrer sig, siger han.
  Cimber Sterling fik 250 millioner kroner ind på børsnoteringen i september sidste år. De 100 millioner kroner blev straks brugt til at betale leverandører.
  Siden er børsværdien raslet ned.
  Aktierne på nominelt en krone blev solgt til 10,2 kroner. I dag er kursen 4,53.
  